มันนี่ทูเดย์
แบงก์จับตา กนง.มุมมองเศรษฐกิจ
10 มี.ค. 2558

แบงก์จับตา กนง.มุมมองเศรษฐกิจ 
ศูนย์วิจัยกสิกรไทย คาดว่า ในการประชุมคณะกรรมการนโยบายการเงิน (กนง.) วันที่ 11 มี.ค.นี้ น่าจะยังมีมติ “คง” อัตราดอกเบี้ยนโยบายไว้ที่ 2% ต่อเนื่อง เพราะแม้เงื่อนไขแวดล้อมในการตัดสินใจเชิงนโยบายในครั้งนี้จะซับซ้อนกว่าการประชุมครั้งก่อนหน้า อาทิ เศรษฐกิจที่ฟื้นตัวล่าช้ากว่าเดิม ปัญหาการชะลอตัวของการส่งออกไทยที่ชัดขึ้น และการผ่อนคลายนโยบายการเงินของหลายประเทศ รวมทั้งกลุ่มประเทศยุโรป (อีซีบี) แต่ทางออกของหลายปัญหาดังกล่าว คงไม่สามารถฝากความหวังไว้กับกลไกอัตราดอกเบี้ยแต่เพียงลำพัง ขณะที่ธนาคารแห่งประเทศไทย (ธปท.) ยังมีโจทย์เชิงเสถียรภาพอื่นๆ ที่ต้องดูแลเช่นกัน โดยปัจจัยที่ต้องติดตาม คือ แถลงการณ์หลังการประชุมของ กนง. โดยเฉพาะมุมมองต่อการขยายตัวทางเศรษฐกิจข้างหน้า และการลงมติของกรรมการว่าจะแตกต่างจากครั้งก่อนหน้าหรือไม่ ตลอดจนการทบทวนตัวเลขประมาณการเศรษฐกิจในรายงานนโยบายการเงินที่จะเผยแพร่ในวันที่ 20 มี.ค. 
เปิดบัญชี ME ใกล้บ้าน
ธนาคารทหารไทยให้บริการคนกรุงเทพฯ สามารถเปิดบัญชี ME by TMB Self-Service Banking ได้ที่บูธ ME ณ อาคารยูไนเต็ด เซ็นเตอร์ สีลม ห้างสรรพสินค้าบิ๊กซี แจ้งวัฒนะ บิ๊กซี เอ็กซ์ตร้า ลาดพร้าว ห้างสรรพสินค้า ตั้งฮั่วเส็ง ธนบุรี ตั้งแต่วันนี้-13 มี.ค. เพียงนำบัตรประชาชนพร้อมสมุดบัญชีออมทรัพย์ของธนาคารใดก็ได้มาลงทะเบียน